એમેલિયાના મોટા ભાગના કામદારો આવી જ કંઈક લાગણી ધરાવતા હતા. ઓસ્કરની પેટા છાવણી અસ્તિત્વમાં આવી એ સમયે રેજિના પર્લમેન નામની એક યુવતી ક્રેકોવમાં બનાવટી સાઉથ અમેરિકન દસ્તાવેજોના સહારે રહેતી હતી. તેનો વાન કાળો હોવાને કારણે તેનાં સાઉથ અમેરિકન દસ્તાવેજો જર્મનોને સાચા જ લાગતા હતા, અને તેને આધારે જ એ પોજોર્ઝની એક ફેક્ટરીની ઑફિસમાં આર્યન વંશની સ્ત્રી તરીકે કામ કરતી હતી. વૉરસો, લોડ્ઝ કે ડેન્સ્કની છાવણીઓમાં જો એ યુવતી ગઈ હોત તો જરૂર બ્લેકમેઇલરોથી સુરક્ષિત રહી શકી હોત! પરંતુ તેના મા-બાપ પ્લાઝોવમાં હતા, અને મા-બાપ માટે પણ તેણે બનાવટી દસ્તાવેજોની વ્યવસ્થા કરી લીધી હતી, જેથી તેમને ભોજન, અન્ય સુવિધાઓ કે દવાઓ પહોંચાડી શકાય! વસાહતમાં રહેતી હતી ત્યારથી જ તેને લાગતું હતું, કે ક્રેકોવમાં પ્રચલિત પૌરાણિક યહૂદી દંતકથાના પાત્ર જેવા હેર શિન્ડલર અસીમ યાતનાઓ સહન કરવા સક્ષમ હતા! પ્લાઝોવ, ખાણ અને કમાન્ડન્ટની બાલ્કની વિશેના સમાચારો પણ તેણે સાંભળ્યા જ હતા! એને સતત ડર લાગતો હતો, કે ક્યારેક તો તેની છદ્મ ઓળખ છતી થઈ જ જવાની! પરંતુ એ પહેલાં એ પોતાના માતા-પિતાને શિન્ડલરની છાવણીમાં પહોંચાડી દેવા માગતી હતી!